b'\n_START_ARTICLE_\nRimantas Dugnas\n_START_PARAGRAPH_\nRimantas Dugnas (1937 m. rugs\xc4\x97jo 19 d. Antazav\xc4\x97s k., Zaras\xc5\xb3 r. \xe2\x80\x93 1994 m. gruod\xc5\xbeio 29 d. Panev\xc4\x97\xc5\xbeyje) \xe2\x80\x93 choro dirigentas ir pedagogas.\n_START_SECTION_\nBiografija\n_START_PARAGRAPH_\n1952\xe2\x80\x931956 m. choro dirigavimo mok\xc4\x97si Panev\xc4\x97\xc5\xbeio muzikos mokykloje (d\xc4\x97st. A. Liberis). Mokydamasis vadovavo Panev\xc4\x97\xc5\xbeio m\xc4\x97sos kombinato mi\xc5\xa1riajam chorui, kur\xc4\xaf pareng\xc4\x97 1955 m. respublikinei dain\xc5\xb3 \xc5\xa1ventei. Baig\xc4\x99s muzikos mokykl\xc4\x85, kelet\xc4\x85 met\xc5\xb3 dirbo Panev\xc4\x97\xc5\xbeio rajono kult\xc5\xabros skyriuje ir vadovavo kaimo chorams. 1959\xe2\x80\x931964 m. choro dirigavim\xc4\x85 studijavo neakivaizdiniu b\xc5\xabdu Lietuvos valstybin\xc4\x97je konservatorijoje (vyr. d\xc4\x97st. J. Motiekai\xc4\x8dio klas\xc4\x97)._NEWLINE_Nuo 1957 m. Panev\xc4\x97\xc5\xbeio J. \xc5\xa0vedo pedagogin\xc4\x97s muzikos mokyklos koncertmeisteris, o v\xc4\x97liau iki 1992 m. choro dirigavimo ir kit\xc5\xb3 disciplin\xc5\xb3 d\xc4\x97stytojas, pareng\xc4\x97 b\xc5\xabr\xc4\xaf jaun\xc5\xb3j\xc5\xb3 chorved\xc5\xbei\xc5\xb3. Be pedagoginio darbo, nuolat vadovavo Panev\xc4\x97\xc5\xbeio miesto \xc4\xafmoni\xc5\xb3 chorams. 1957\xe2\x80\x931960 m. siuvimo fabriko \xe2\x80\x9eNev\xc4\x97\xc5\xbeis" moter\xc5\xb3 choro vadovas \xe2\x80\x93 pareng\xc4\x97 1960 m. respublikinei dain\xc5\xb3 \xc5\xa1ventei. Kelet\xc4\x85 met\xc5\xb3 vadovavo Statybos \xe2\x80\x93 remonto valdybos vyr\xc5\xb3 chorui, kur\xc4\xaf i\xc5\xa1mok\xc4\x97 sud\xc4\x97tingesni\xc5\xb3 k\xc5\xabrini\xc5\xb3 ir 1961 m. su juo dalyvavo televizijos laidoje. 1962\xe2\x80\x931965 m. vadovavo Panev\xc4\x97\xc5\xbeio cukraus fabriko vyr\xc5\xb3 chorui; paruo\xc5\xa1\xc4\x97 1963 m. I respublikiniam vyr\xc5\xb3 chor\xc5\xb3 s\xc4\x85skryd\xc5\xbeiui Vilniuje (konkurse peln\xc4\x97 tre\xc4\x8di\xc4\x85j\xc4\x85 viet\xc4\x85) ir 1965 m. respublikinei dain\xc5\xb3 \xc5\xa1ventei (konkurse laim\xc4\x97jo ketvirt\xc4\x85j\xc4\x85 viet\xc4\x85). 1965\xe2\x80\x931968 m. Panev\xc4\x97\xc5\xbeio prekybos valdybos moter\xc5\xb3 choro vadovas \xe2\x80\x93 pareng\xc4\x97 1967 m. respublikinei meno ir sporto \xc5\xa1ventei Vilniuje. Chorai dalyvaudavo koncertuose, Panev\xc4\x97\xc5\xbeio miesto dain\xc5\xb3 \xc5\xa1vent\xc4\x97se ir kituose kult\xc5\xabros renginiuose. V\xc4\x97liau vadovavo Panev\xc4\x97\xc5\xbeio m\xc4\x97sos kombinato ir vandentiekio vokaliniams ansambliams. Pedagogas buvo Panev\xc4\x97\xc5\xbeio miesto dain\xc5\xb3 \xc5\xa1ven\xc4\x8di\xc5\xb3 dirigentas, miesto ir rajono chor\xc5\xb3 konsultantas.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'